Papersnake/gushiwen huggingface dataset:
长歌赠左虞世丈
钱允治（明代）

将军干城自赳赳，岂徒罝兔称马走。人看燕颔复鸢肩，不识锦心仍绣口。

曾悬金印耀兜鍪，楼船笳鼓淮之洲。秋风萋菲生道路，拂衣归猎南山头。

南山归猎不得意，青鬓朱颜那可迟。但须肆志美遨游，肯令高抱空憔悴。

醇醪八斗醉不醒，向人白眼无复青。有时挥毫吐胸臆，倒踏泰华翻沧溟。

散为云霞结为绮，狂呼老杜醉呼李。谁言匡鼎能说诗，一时侪辈莫可拟。

琅琊中丞人中龙，推毂唯称张长公。弇山似是习池上，葛强日日陪山翁。

归来烟月五湖冷，独往翩然如泛梗。几向山僧乞石床，时逐飞云度前岭。

忆昨值我横塘西，相将携手寻招提。深林趺坐花疑雨，青天挥盏醉如泥。

坐拥沙弥不知返，醉语呫嚅日渐晚。扁舟荡漾菰蒲深，仰天大叫发㜕婘。

胸中垒块浇仍多，土木形骸奈尔何。若令借与桃花马，定堕城边绿玉波。

与君通家非一世，与君结交在绮岁。年来词赋穷而工，风期汗漫遥相励。

余亦穷途失意人，读书三十未成名。纵君坎坷无遭遇，岂似吾徒终岁贫。
绿萝
杜牧（唐代）

绿萝萦数匝，本在草堂间。秋色寄高树，昼阴笼近山。

移花疏处过，劚药困时攀。日暮微风起，难寻旧径还。
乌夜啼（八之三）
陆游（宋代）

我校丹台玉字，君书蕊殿云篇。锦官城里重相遇，心事两依然。

携酒何妨处处，寻梅共约年年。细思上界多官府，且作地行仙。
题周曾秋塘图
李源道（元代）

水禽容与满晴溪，折苇枯荷澹夕晖。安得扁舟江上去，烟波相对两忘机。
题竹石牧牛
黄庭坚（宋代）

子瞻画丛竹怪石，伯时增前坡牧儿骑牛，甚有意态，戏咏。

野次小峥嵘，幽篁相倚绿。
阿童三尺箠，御此老觳觫。
石吾甚爱之，勿遣牛砺角。
牛砺角犹可，牛斗残我竹。
晚晴闻角有感
陆游（宋代）

暑雨初收白帝城，小荷新竹夕阳明。
十年尘土青衫色，万里江山画角声。
零落亲朋劳远梦，凄凉乡社负归耕。
议郎博士多新奏，谁致当时鲁二生？
曾子澄过访招桢伯同集时子澄将之塞上 其二
黎民表（明代）

亦知分手易，杯酒问前期。怨别难成赋，从军更有诗。

孤莺将薄曙，残露尚明枝。回首天山夜，闻笳忆此时。
寄道林琳老
邹浩（宋代）

宝所从来指道林，人间天上总回心。自他初不毫端隔，悲智常回愿力深。

风带洞庭供爽籁，云携紫盖献层阴。会须一瓣旃檀去，四句偈闻师子音。
上已同沈虞卿、尤延之、王顺伯、林景思游湖
杨万里（宋代）

鹄袍林里过芳辰，闻道春来不识春。
及至识春春巳老，於中更老是诗人。
江城子（席上赋）
王质（宋代）

细风微揭碧鳞鳞。绣帏深。不闻声。时见推帘，笼袖玉轻轻。不似绮楼高卷幔，相指点，总分明。

斜湾丛柳暗阴阴。且消停。莫催行。只恨夕阳，虽好近黄昏。得到钗梁容略住，无分做，小蜻蜓。
孟子·格非
陈普（宋代）

纠缪绳愆皆末务，徒劳事事与之争。
非心格尽常於道，本正源澄万派清。
端午日同严秋樵劳巽卿袁孝宰南观饮酒
施补华（清代）

鲥鱼出水菖蒲长，松陵江上逢端阳。龙舟竞渡事萧瑟，廉纤细雨僧堂凉。

王瓜槜李那得致，白芷自袅炉中香。尚思佳节会良友，荒厨炙酒开蒲觞。

严翁五十饱识字，鬓边白发垂秋霜。巽卿清疏孝宰静，坐中二妙谁能当。

其余数子各媕雅，议论足令吾军张。皇天似为慰羁旅，此会难得非寻常。

梅风拂槛助森爽，栀花蕉叶交芬芬。须臾酒罢客亦起，负手来往循长廊。

默思稚齿过此日，榴花浓压东家墙。中山进士须似戟，婵娟小妹凝红妆。

纷纷鬼妾与鬼马，杂遝左右相扶将。堂中悬挂好画手，抱看惊汗流如浆。

西邻姊似斗心巧，停针不绣双鸳鸯。蒲人艾虎手自缚，为我插鬓驱灾祥。

枇杷累累比金弹，杨梅细核夸先尝。二十年来讶飘忽，感时触事空自伤。

儿童光景足摸拟，闭目往往游其乡。洗盏更酌不堪说，恐令四座沾衣裳。
送仲猷北归二首 其一
朱松（宋代）

一丘胸次有馀师，空此淹留岁月迟。黄墨工夫怜我倦，箪瓢风味要君知。

新诗落笔惊翻水，俗学回头笑画脂。伊洛参同得力句，还家欲举定从谁。
一斛珠
冯时行（宋代）

点酥点蜡。凭君尽做风流骨。汉家旧样宫妆额。流落人间，真个没人识。
佳人误拨龙香觅。一枝初向烟林得。被花惹起愁难说。恰恨西窗，酒醒乌啼月。
一字至九字诗联句
严维（唐代）

东，西， ——鲍防

步月，寻溪。 ——严维

鸟已宿，猿又啼。 ——郑概

狂流碍石，迸笋穿溪。 ——成用

望望人烟远，行行萝径迷。 ——陈元初

探题只应尽墨，持赠更欲封泥。 ——陈元初

松下流时何岁月，云中幽处屡攀跻。 ——张叔政

乘兴不知山路远近，缘情莫问日过高低。 ——贾弇

静听林下潺潺足湍濑，厌问城中喧喧多鼓鼙。 ——周颂
江村遇九日
戴表元（宋代）

去年九月江城角，尚得临风把一杯。
今岁并无黄菊看，谁家更遣白衣来。
身犹是雁飞难泊，时不如潮去解回。
还有南山会人意，晚舟相对碧崔嵬。
晋宁感兴
朱自牧（元代）

莫将官况说葭芦，一味萧条称鄙夫。
老圃不禁蔬代肉，樵丁还喜炕连厨。
儿音半已渐秦晋，乡信无因接鲁洙。
三见秋风落庭树，年年归意负莼鲈。
题武季远竹木图
蓝仁（明代）

轻纨剪霜素，妙墨写秋林。脩竹露华润，石崖云气深。

凤栖淇水暮，龙化渭川阴。载美武公德，永怀单父琴。
句
陶弼（宋代）

绿芳翠滴暗相失，红藕白丝空自缠。
道出南浦见萧子庄十首 其四
陈渊（宋代）

平生交契独公深，岁晚那无裹饭心。白首它年林下约，此盟端的几时寻。
华山畿
李孙宸（明代）

华山畿，蔽膝吞已死，同心结未迟。鬼神为情痴，葬车相见期。
答陈仲慈叔慈兄弟见讯
欧必元（明代）

隐居清溪上，小结长林亭。开窗望远岫，夜闻栖乌鸣。

行吟聊散发，临流濯长缨。感物兴嗟叹，愁与病交并。

缠绵虚岁月，颜容瘁且零。夙昔二三子，隔若参商星。

非君情谊笃，寄远难为情。缱绻思良友，中怀涕泪零。

是用感明德，薄言申微诚。
临邛行
屈大均（明代）

临邛令前请奏琴，王孙有女能知音。一曲艳歌传绣户，无端挑起凤凰心。

侍者殷勤通彼美，风流放诞那能已。罗敷不肯见金夫，文君苦欲依才子。

临邛还作酒家胡，脸际芙蓉绝代无。钱多会数黄金错，丝短能提白玉壶。

雍容时浣锦江水，慷慨或裂红罗襦。嫁时衣物俄分与，家童钱帛兼无数。

归向成都作富人，宫商一任勤綦组。子虚有赋无知者，一日声名动金马。

心存风谏本离骚，靡丽曲终方奏雅。大人颂成欢至尊，飘飘气欲凌寒门。

生幸长卿共时代，得闻仙道齐轩辕。长门复幸陈王后，一赋能令恩似旧。

金与文君取洒来，不为长卿作婚媾。茂陵求女成荒淫，非关妾妒绿衣深。

祗为君多消渴疾，凄悲故作白头吟。自君为郎每称病，草木书成图养性。

两意俄分乌鹊栖，一心未毕鸳鸯命。为君羞看女贞花，为君羞对离鸾镜。

同衾共枕方须臾，忍教燕婉成蘧蒢。鲤鱼离蓰亦有尾，鸳鸯缠绵将有雏。

妾身自同山上雪，君心好似云间月。月肯回光阙复图，雪益含辉彻肌骨。

意气如何让妇人，凤凰始终须一身。永托孳尾言尚在，愿为比翼长相亲。
辞世偈
释妙印（宋代）

六十九年，一场大梦。归去来兮，珍重珍重。
湘中二首书县斋冰壶
张埴（宋代）

湘水平淼淼，鱼意活泼泼。
绿杨盖江头，春晚阴正阔。
瑞鹤仙
杨无咎（宋代）

数文章翰墨。前辈远，稍□风流岑寂。公才万夫敌。嗣家声，不坠江西人物。凝脂点漆。向鸳行、神峰秀出。况襟怀倜傥，词华洒落，未容俦匹。

均逸。妙龄识退，故国怀归，问安亲戚。屏风坐隔。看除召，在晨夕。对生朝，且趁清明时节，痛饮无妨堕帻。著莱衣戏舞，千春永如是日。
江上闻笛别友
卢琦（元代）

江上何人吹玉笛，水浅沙寒龙夜泣。鲛人水底织冰绡，洒泪成珠凉月湿。

丈夫有泪不须洒，我已挂帆君上马。悠悠回首各西东，唯见溪西捕鱼者。

闽关一片月，太行一片云。雁书远寄隔山岳，云飞月明多忆君。
峮山铺
刘学箕（宋代）

未说路行难，山深分外寒。
晚村林隐寺，春润石鸣滩。
薄宦曾无补，劳生敢自安。
羽书虽较少，备御莫教宽。
饮马长城窟行
孙蕡（明代）

长城去迢迢，征马鸣萧萧。马饮月窟水，长城万里遥。

征人行从军，离家今已春。春花复秋草，闺人念远道。

远道归无期，漂流不相知。徘徊复辗转，辗转长相思。

相思不相见，涕泪铅华滋。风从西北来，吹我井上桐。

寒凉飒将至，恻恻伤我衷。乘月捣寒衣，丁丁砧杵悲。

衣成欲寄远，君在天一涯。瘦马恋破枥，倦禽思故巢。

君行亦已久，孤妾宁自聊。远使来长城，带得音信还。

书中何所道，但道寄平安。平安不顾返，岁月忽已晚。

君心知若何，妾意今无限。
又口占小诗五首 其五
李壁（宋代）

少年缪许忧时策，万里空怀报主心。毕竟穷通吾有命，鸥盟未冷且重寻。
张氏隐居
仇远（元代）

杜老曾题品，依稀旧隐居。
颇知书有味，肯教子为儒。
筑屋先通燕，开池乘养鱼。
相邀须饮醉，酒熟不烦沽。
取水行
唐庚（宋代）

仆夫取水古龙塘，水中木佛三肘长。随波俛仰如簸糠，并流拯之置道傍。

衲衣著帽僧伽装，里人观者如堵墙。相与筑室临沧浪，荷盖荃壁辛夷梁。

三日屋成小而香，野草江花荐芬芳，烬烟昼清夜灯光。

乃知实相无立乡，人人性中普照王。
经贾秋壑故第
潘喆（宋代）

相业如何不到头，诸公历历颂伊周。
梦迷葛岭酣歌夜，鬼哭樊城血战秋。
误国正须忧大厦，覆师宁忍驾孤舟。
木棉庵里催归魄，谁掩湖山富贵羞。
别卷
黎贞（明代）

生遇文明日，盛治际陶唐。文德敷何广，声教浃南邦。

仁风荡六合，化雨周八荒。郁郁儒者流，冠盖烂相望。

致君登三五，措国逾周商。遂令瘴海涯，美如中州乡。

弦歌欢闾里，比屋翰墨芳。挺挺云岩子，独步隋冈阳。

种学心汲汲，积文思皇皇。携书不惮远，跋涉经潮泷。

结我金兰契，义比古范张。为启暗室户，昭以道德光。

鸢鱼熟涵泳，坟典精考详。短檠烛风雨，深夜思琅琅。

猿鹤驯且乐，魑魅走复僵。嗜义若脍炙，去恶犹探汤。

篑土山峨峨，汲井泉汪汪。西活源头尽，东注流派长。

一夜霜风急，归心动南窗。河梁悲握手，系马无长杨。

一阕梅花调，几酌琥珀觞。人是南阳葛，韬韫北海姜。

崭岩养头角，暂向南山旁。泽雾虎豹变，蔚若文日章。

青云在平地，千里来飞黄。去去三径里，陶令菊正香。

摘花把尊酒，一洗别离伤。还思切偲处，落月满屋梁。
滁州西涧
徐贲（元代）

渡连西涧草还生，六月黄鹂几个鸣。为忆风流韦刺史，也曾来此涧边行。
次韵和奉宁太尉相公见寄二首
宋祁（宋代）

赉弼昔营野，代工天眷深。
此时萧散乐，却似住岩阴。
谒金门
程垓（宋代）

浓睡醒。惊对一帘秋影。桐叶乍零风不定。半窗疏雨影。

愁与年零不尽。老入星星双鬓。只拟上楼寻远信。雁遥烟水暝。
谒曹娥祠
许及之（宋代）

昔因淑节叹男儿，今愧男儿竟未奇。携累乞灵无可祷，只求晴霁乐丰时。
至撒马儿罕国主兀鲁百果园四首·其一
陈诚（明代）

巍巍金壁瓮高台，窗户玲珑八面开。
阵阵皇风吹箫幕，飘飘爽气自天来。
咏牡丹拟禁体
弘历（清代）

叶概花姿天与真，松为好友石为邻。可知气韵饶群卉，肯以容华媚主人。

蝶醉未醒风似麝，僧参初定月如银。凭轩不杂笙歌赏，恐使清标渐染尘。
雪晚望怀子充宗弟
李彭（宋代）

归云度山椒，木末留夕照。联翩衔尾鸦，不复明楚调。

安知牛尻没，便出丰年笑。南阮有伟人，领略造意表。

端忧突不烟，岑寂有馀妙。简远到安丰，迈往同逸少。

颇教弟子员，铅椠发清奥。谁可相推毂，仅自免镌谯。

阅月不传音，柴门迹如扫。藜床还睡债，瘿杯敦夙好。

为君短长吟，扶筇送飞鸟。
偈颂十七首
释师范（宋代）

诸佛不出世，祖师不西来。
颟顸一句子，南岳对天台。
复愁二首 其二
周紫芝（宋代）

江南郡邑半成灰，江北诸藩信不来。此日兵连殊未解，向来边衅复谁开。

三关故地何时得，二帝征銮几日回。白发草莱无远策，时垂双泪只兴哀。
吴子珍家分韵咏席上果探得橘子以橘字为韵
谢逸（宋代）

巴邛清霜后，独馀两大橘。一朝剖而食，四老欣然出。

乃知避世士，退藏务深密。吾邦富此果，味不数萍实。
敩劝学诗寄锜铤镳诸弟 其一
梁朝钟（清代）

读书须识义，务本重耕田。无行卿与相，不值半文钱。
杂感 其四
徐瑞（宋代）

六根本清净，人自滓六根。倾夺相纠结，不如此身尊。

梯空智愈凿，金注道逾昏。稽首刘伯伦，酒放过一生。
三年冬大礼五首
曹唐（唐代）

皇帝斋心洁素诚，自朝真祖报升平。华山秋草多归马，

沧海寒波绝洗兵。银箭水残河势断，玉炉烟尽日华生。

千官整肃三天夜，剑佩初闻入太清。

海日西飞度禁林，太清宫殿月沉沉。不闻北斗倾尧酒，

空觉南风入舜琴。歌压钧天闲梦尽，诏归秋水道情深。

雪风更起古杉叶，时送步虚清磬音。

太一天坛降紫君，属车龙鹤夜成群。春浮玉藻寒初落，

露拂金茎曙欲分。三代乐回风入律，四溟歌驻水成文。

千官不动旌旗下，日照南山万树云。

山拥飞云海水清，天坛未夕仗先成。千官不起金縢议，

万国空瞻玉藻声。禁火曙然烟焰袅，宫衣寒拂雪花轻。

侧闻左右皆周吕，看取从容致太平。

太和琴暖发南薰，水阔风高得细闻。沧海举歌夔是相，

历山回禅舜为君。翠微呼处生丹障，清净封中起白云。

今日病身惭小隐，欲将泉石勒移文。
山花子 为人题帘上画松
曹贞吉（清代）

五鬣苍然入画图。一湾流水带平芜。昨夜惊涛吹欲落、响金铺。

曾在天台山下见，霜皮黛色记来无。彷佛溪南桥畔路、第三株。
秋晚杂兴十二首 其七
方一夔（宋代）

青溪溪上路，书剑此栖迟。凉月穿衣褐，寒波照鬓丝。

古桐传贺若，横玉犯龟兹。不为伤秋老，孤吟自可悲。
虎阜
王廷范（清代）

散尽游人见翠纹，坦然平旷绝尘氛。野僧不识跏趺坐，醉卧盘陀看白云。
逢王十二学士入翰林，因以诗赠
刘禹锡（唐代）

厩马翩翩禁外逢，星槎上汉杳难从。

定知欲报淮南诏，促召王褒入九重。
奉同永叔于刘功曹家听杨直讲女奴弹啄木见寄之作
刘敞（宋代）

空林多风霜霰零，啄木朝饥悲长鸣。口虽能呼心不平，谁弹琵琶象其声。

雌雄切直相丁嘤，欲飞未飞皆有情。

琵琶八十有四调，此曲独得传玄妙。翠鬟小女眉目殊，能承主欢供客娱。

转关挥拨意澹如，坐人虽多旁若无。醉翁引觞不汝馀，歌诗弹铗归来乎。

两君韵高尚如此，何况枥上之马渊中鱼。我生不晓世俗乐，顷卧江城更寂寞。

园中有时闻啄木，虽有高下无宫角。木声梨然当人心，猋氏之风殆可学。

渊明无弦非无意，白发秋来自少乐。得公新诗濯我愁，因问杨子更借不，我欲醉听江城楼。
满江红（寿大山兄）
萧泰来（宋代）

七十人稀，尝记得、少陵旧语。谁知道、五园庵主，寿今如许。书底知瞳如月样，镜中黑鬓无双处。与人间、世味不相投，神仙侣。

文汉史，诗唐句。字晋帖，碑周鼓。这千年勋业，一年一部。晔晔紫芝商隐皓，猗猗绿竹淇瞻武。问先生、何处更高歌，凭椿树。
因书寄黄子耕六言三首
赵蕃（宋代）

旧谒南州高士，必过江夏无双。
吊古已悲衰柳，怀人更隔长江。
明发三衢三首
杨万里（宋代）

云欲开时又不开，问天觅阵好风催。
雨无多落泥偏滑，溪不胜深岸故颓。
食楞梅
王炎（宋代）

是处杨家果，求如此种难。
色深浑是紫，味美更无酸。
磊磊堆盘润，津津绕齿寒。
品高何以辨，但把一楞看。
十洲亭
陈谠（宋代）

东塘昔号神仙景，亭以洲名世亦稀。山拥髻鬟临水鉴，花铺云锦出天机。

好风入座清如濯，古木分行翠欲围。每到冯栏会心处，不知香气袭人衣。
拜岳王墓
林景熙（宋代）

寥落一抔在，英雄万古冤。孤忠悬白日，遗恨寄中原。

树老残霞澹，尘深断碣昏。东南天半壁，往事泣寒猿。
送胡正辞
盛景年（元代）

春水淡无姿，垂杨雨方绿。送人南浦岸，飞下双鸲鹆。

鸲鹆羽衣短，只过溪南宿。征帆顺风去，万里随鸿鹄。

趍名莫惮劳，既荣还虑辱。宾阶有富人，清论俱成俗。

东吴开漕府，郎吏明如玉。时艰海亦枯，莫尽杯中醁。
小园
陆游（宋代）

萧散遗尘事，栽培得小园。
土松花意活，林暖鸟言繁。
餐酪供晨钵，葅芹荐晚樽。
余年君莫问，送老向孤村。
碧落四景 其四 枯松挂月
李俊民（金朝）

门前老树数难推，独有栽松道者知。夜半风催山月上，政当鹤睡觉来时。
寿谭兑子且言别
释今无（明代）

一杯秋露为君寿，寿君十日便辞君。笑谈胜结东林社，笔札堪辞北地云。

綵服好将供白发，青衫莫更负鸿文。论交最是初相识，握别桥头畏夕曛。
松滋小酌
陆游（宋代）

西游六千里，此地最凄凉。
骚客久埋骨，巴歌犹断肠。
风声撼云梦，雪意接潇湘。
万古茫茫恨，悠然付一觞。
和吴侍郎相从经岁忽有陕许之别见贶长句
宋庠（宋代）

接武西台属钜贤，琴樽欢意满山川。
论交共到忘言地，感别空山易守年。
陕界霜氛迎喜气，颍郊秋色犯华颠。
卜邻自有归休约，终就溪林占一廛。
和谢虚谷
孙嵩（宋代）

穷愁幽思或成时，畦绕荒芜失自治。
秋气居然寒宋玉，土风犹自操钟仪。
安能跛鳖从天马，正拟长松引菟丝。
启以新篇新绳削，元和直至建安时。
补衣
蒋廷玉（宋代）

百补未成片，何缘御得寒。
拆时如网裂，纫处着针难。
色样多无定，花纹斗不完。
分明类禅衲，其奈戴儒冠。
岳阳石门墨山二山相连有禅堂观天下绝境
张说（唐代）

囷轮江上山，近在华容县。常涉巴丘首，天晴遥可见。

佳游屡前巴，芳月愆幽眷。及此符守移，欢言临道便。

既携赏心客，复有送行掾。竹径入阴窅，松萝上空蒨.

草共林一色，云与峰万变。探窥石门断，缘越沙涧转。

两山势争雄，峰巘相顾眄。药妙灵仙宝，境华岩壑选。

清都西渊绝，金地东敞宴。池果接园畦，风烟迩台殿。

高寻去石顶，旷览天宇遍。千山纷满目，百川豁对面。

骑来云气迎，人去鸟声恋。长揖桃源士，举世同企羡。
辰州僻远，乙亥十二月方闻秦太师
王庭珪（宋代）

辰州更在武陵西，每望长安信息稀。
二十年兴缙绅祸，一朝终失相公威。
外人初说哥奴病，远道俄闻逐客归。
当日弄权谁敢指，如今忆得姓依稀。
朝阳峰
陈渊（宋代）

扶桑拥晴红，梧桐蔼深翠。鸣凤在高冈，昭昭圣王瑞。
转正郎后寄献集贤相公
郑谷（唐代）

予名初在德门前，屈指年来三十年。自贺孤危终际会，

别将流涕感阶缘。止陪鸳鹭居清秩，滥应星辰浼上玄。

平昔苦心何所恨，受恩多是旧诗篇。
胡太傅挽歌二首
司马光（宋代）

行冠乡人品，文为学者师。
黄裳蕴厚德，玉律俨清规。
大节人难夺，嘉谟世莫知。
仪刑不可见，遗列满丰碑。
东坝
张孝祥（宋代）

固城朝送客，东坝晚留侬。浙近风烟好，春回港汊通。

北来愁乱辙，南去喜疏篷。不是趋朝市，松江学钓翁。
春残
李清照（宋代）

春残何事苦思乡，病里梳头恨最长。
梁燕语多终日在，蔷薇风细一帘香。
秋夜
刘时英（清代）

不复闻刁斗，长吟酒一卮。寒蝉鸣古树，惊鸟落高枝。

有恨人衰矣，无才歌已而。行藏那可问，辜负菊花期。
近故魏国夫人卢氏挽歌辞三首
杨万里（宋代）

素节勤仍俭，清风冷似冰。
秋衣孟光布，夜绩敬姜灯。
拱木霜何早，同茔雪政凝。
郎君一夔足，再看九霄鹏。
谢龙山惠柱杖并求石铫四首
马廷鸾（宋代）

读书未把壮心降，瀹雪烹云听煮汤。
浇我胸中过秦论，笑渠臧谷两忘羊。
茶
潘牥（宋代）

透屋松风蠏眼汤，野人纱帽自煎尝。
谏议不分三道印，赵州剩借一瓯香。
太湖
盛师仲（宋代）

霸越功成识虑深，扁舟因起五湖心。
若贪富贵如文种，句践那能肯铸金。
忆北府弟妹
殷济（唐代）

与尔俱成沦没世，艰难终日各东西。胡笳晓听心长共，汉月宵东意自迷。

独泣空房襟上血，孤眠永夜梦中啼。何时骨肉园林会，不向天涯闻鼓鞞。
和石昌言学士官舍十题·水红
梅尧臣（宋代）

江天淡淡江水平，江岸有花红作穗。
今日特向都城开，昼时只合衔鱼翠。
暮角
强至（宋代）

画角愔愔清且哀，古今晓色此中催。
可堪绝塞风霜苦，还傍将军玉帐来。
塞上曲
戎昱（唐代）

胡风略地烧连山，碎叶孤城未下关。
山头烽子声声叫，知是将军夜猎还。
送姚姬传南归序
刘大櫆（清代）

古之贤人，其所以得之于天者独全，故生而向学，不待壮而其道已成。既老而后从事，则虽其极日夜之勤劬，亦将徒劳而鲜获。姚君姬传，甫弱冠而学已无所不窥，余甚畏之。姬传，余友季和之子，其世父则南青也。亿少时与南青游，南青年才二十，姬传之尊府方垂髫未娶。太夫人仁恭有礼，余至其家，则太夫人必命酒，饮至夜分乃罢。其后余漂流在外，倏忽三十年，归与姬传相见，则姬传之齿已过其尊府与余游之岁矣。明年，余以经学应举，复至京师。无何，则闻姬传已举于乡而来，犹未娶也。读其所为诗赋古文，殆欲压余辈而上之，姬传之显名当世，固可前知。独余之穷如曩时，而学殖将落，对姬传不能不慨然而叹也。

昔王文成公童子时，其父携至京师，诸贵人见之，谓宜以第一流自待。文成问何为第一流，诸贵人皆曰：“射策甲科，为显官。”文成莞尔而笑，“恐第一流当为圣贤。”诸贵人乃皆大惭。今天既赋姬传以不世之才，而姬传又深有志于古人之不朽，其射策甲科为显官，不足为姬传道；即其区区以文章名于后世，亦非余之所望于姬传。孟子曰：“人皆可以为尧舜”，以尧舜为不足为，谓之悖天，有能为尧舜之资而自谓不能，谓之漫天。若夫拥旄仗钺，立功青海万里之外，此英雄豪杰之所为，而余以为抑其次也。

姬传试于礼部，不售而归，遂书之以为姬传赠。
观音岩
赵抃（宋代）

石龙一滴水涓涓，大士岩溪峭壁间。我道音闻无不是，何须曾入宝陀山。
句
杨敬之（唐代）

霜树鸟栖夜，空街雀报明。

碧山相倚暮，归雁一行斜。（并见张为《主客图》）
次韵宗仁弟相庆 其一
陈渊（宋代）

吾闽山水国，幽绝胜衡庐。隐几云生席，开轩柳映渠。

连枝均鲁卫，异说屏荆舒。此外无它慕，何门可曳裾。
偈颂十五首
释宝印（宋代）

便是犹陪句，如何已涉言。
须知言句外，声色不相干。
酬郑闳中
王安石（宋代）

萧条行路欲华颠，回首山林尚渺然。
三釜只知为养急，五浆非敢在人先。
文章满世吾谁慕，行义如君众所传。
宜有至言来助我，可能空寄好诗篇。
寓目
李商隐（唐代）

园桂悬心碧，池莲饫眼红。此生真远客，几别即衰翁。

小幌风烟入，高窗雾雨通。新知他日好，锦瑟傍朱栊。
皇极门命辅臣行边纪事
梁元柱（明代）

王命勤三锡，传宣下六螭。夙韬隆赤芾，新宠耀黄池。

柳幕含霜肃，霓旌拥日移。麒麟虚阁日，周召策勋时。

沙漠应犁穴，燕然可勒碑。寄言诸将士，恢复慰宸思。
采石登太白楼作
李孙宸（明代）

牛渚山前采石矶，回波乱石相撑支。上开石壁烟霞岛，连峰相向势崄崎。

我来欲访吾家老太白，天风飒飒吹我衣。白也天上长庚星，偶落人间留姓名。

供奉金銮聊玩世，往往斗酒自沈冥。凭陵意气山岳折，浩荡胸怀河汉倾。

一从挥手谢金阙，把酒山头问明月。千秋留此谪仙楼，馀韵流风未销歇。

蛾眉亭碣没蓬蒿，两岸青山片月高。只见长江汩汩万里送寒涛，极目齐州瀛海渺忽如鸿毛。

楼中之人去不复，楼外斜阳芳草绿。人生徒苦自结刺，弹丸不及流光速。

奈何不饮，日为浮利浮名成龌龊。松簧似奏清平曲，长夜岂照金莲烛。

不知何人与公沽酒共夜台，白杨萧萧野花开。空馀文章千古云汉共昭回，使我今日徘徊瞻眺彷公跨鹤乘云欲下来。

公乎公乎，何不跨鹤乘云遂下来。
自沾益出宣威入东川
郑珍（清代）

出衙更似居衙苦，愁事堪当异事徵。逢树便停村便宿，与牛同寝豕同兴。

昨宵蚤会今宵蚤，前路蝇迎后路蝇。任诩东坡渡东海，东川若到看公能。
四月二十六日雨后添严军南击贼寨
方回（元代）

端许忧差减，宁容病寝侵。
添兵薅草寇，垂早降梅霖。
寨破山无险，田高水亦深。
著书垂不朽，或可遂初心。
观音岩
陈岩（宋代）

一性圆时万境通，三生绮念堕真空。
如今举眼无非佛，身在光明法界中。
别柳将军庙
蒋静（宋代）

梦事虽非实，将军默有灵。旧祠从此焕，古桧蔚然青。

甲马宵中见，琴堂卧正冥。留诗非志怪，三五扣神扃。
柯敬仲墨竹
李东阳（明代）

莫将画竹论难易，刚道繁难简更难。
君看萧萧只数叶，满堂风雨不胜寒。
湖上作
陆游（宋代）

东泾西泾花极望，红云照波锦裹山。
路似掌平身自倦，酒如土贱箧常悭。
奉酬仲微见寄之作
米芾（宋代）

倦游湖海老侵寻，去就何情适契心。一境山林资我懒，半年风月为君吟。

辟开暗室成三果，选出香峦敌万金。千里寄声怀惠好，西风正隔洞庭深。
去妇词
江源（明代）

忆初嫁君时，两情誓不易。女训宁暂违，蘋蘩亦极力。

云何异初志，遂成参商隔。新欢似桃李，旧爱变荆棘。

令德鲜不亏，妾身固不惜。去去从此辞，出门泪横臆。

行路正迟迟，怕逢旧亲戚。不辨东与西，一去复何适。

羞作水上凫，宁化山头石。中心君岂知，百年誓贞白。
寄谢周西麓国博
葛绍体（宋代）

三年涕血渍槃蔬，蓬首春风未欲梳。客病屡惊几死去，母慈常欲有生初。

乞文西麓标铭墓，立石东山伴倚庐。恩到九原那可答，近来和泪看除书。
观书有感
罗从彦（宋代）

静处观心尘不染，闲中稽古意尤深。周诚程敬应粗会，奥理休从此外寻。
出关宿盘豆馆对丛芦有感
李商隐（唐代）

芦叶梢梢夏景深，邮亭暂欲洒尘襟。
昔年曾是江南客，此日初为关外心。
思子台边风自急，玉娘湖上月应沉。
清声不远行人去，一世荒城伴夜砧。
山园四咏·雅志堂
姜特立（宋代）

谢公有雅志，颇爱东山游。
坡仙得其心，妙语寄清讴。
苍生事未了，已了还即休。
彭泽小邑宰，其呈固不侔。
等閒一墨组，未死谁肯投。
况此大功业，声名天壤流。
始末终不渝，盛事古鲜俦。
信知山林乐，不贵公与侯。
岩壑有廓庙，缙绅或戈矛。
而况此老躯，日月不少留。
汲汲尚不足，岂容复悠悠。
揭榜慕前贤，驽马睎骅骝。
死者如可作，把酒起相酬。
落花
赵鼎（宋代）

花飞便觉春容减，一阵狂风满地红。可惜馀芳留不得，夜深人静月朦胧。
骆谷晚望
韩琮（唐代）

秦川如画渭如丝，去国还家一望时。
公子王孙莫来好，岭花多是断肠枝。
悲歌六章 其六
郁植（清代）

学仙学剑两无成，为贾为农安足道。中心不羡黑头公，贫贱何足邓禹笑。

有琴耻向贵主弹，有门耻为丞相扫。流行坎止随所如，入世那能量枘凿。

邺侯架上皆吾师，吾将终焉从吾好。
赋云山阁呈贰车
刘黻（宋代）

万山列屏障，来往一溪云。
倚槛古今异，望阙南北分。
地清梅是主，天阔鹭成群。
唐相经行处，勋名更属君。
奉和圣制春台望应制
苏颋（唐代）

壮丽天之府，神明王者宅。大君乘飞龙，登彼复怀昔。

圆阙朱光焰，横山翠微积。河汧流作表，县聚开成陌。

即旧在皇家，维新具物华。云连所上居恒属，

日更时中望不斜。三月沧池摇积水，万年青树缀新花。

暴嬴国此尝图霸，霸业后仁先以诈。东破诸侯西入秦，

咸阳北阪南渭津。诗书焚爇散学士，高阁奢逾娇美人。

事往覆輈经远喻，春还按跸凭高赋。戎观爱力深惟省，

越厌陈方何足务。清吹遥遥发帝台，宸文耿耿照天回。

伯夷位事愚臣忝，喜奏声成凤鸟来。
哭沈叔晦墓
孙应时（宋代）

宿草遂如许，吾谁作九原。
堂堂那有此，凛凛尚能存。
日落松风迥，天清霜气暄。
百年知己泪，洒尽欲何言。
忆秦娥 其五
汪元量（宋代）

风声恶。个人蕉萃凭高阁。凭高阁。相思无尽，泪珠偷落。

锦书欲寄鸿难托。那堪更听边城角。边城角。又添烦恼，又添萧索。
寒夫人挽章
王柏（宋代）

勋烈高忠简，夫人衍庆源。
春风南涧藻，秋雨北堂萱。
鸾鉴伤孤影，芝庭茂两孙。
清霜凝素仗，璀璨满西原。
呈毛南仲
华岳（宋代）

暮宿东溪一草堂，倦和衣屦卧胡床。
梦随鸾去辽天阔，夜到鸡胡划地长。
早起不须禽为唤，多忧谁谓草能忘。
清閒却愧毛南仲，醉卧西窗一枕凉。
和可行圭塘杂咏 其二 开窗看雨
马熙（元代）

洞房编药屋编荷，八面玲珑得月多。谁遣天飘籋云过，嫩凉扶我入无何。
六月雨十一首
许月卿（宋代）

行晴坐雨荷天休，天地中间独享秋。
淡日凉风满衣屦，甘霖薄暮悦田畴。
晴天历历供峰屿，烟雨蒙蒙护岛洲。
蹙蹙四方瞻靡骋，愁心如醉懒新篘。
岁未尽前数日偶题长句
陆游（宋代）

老向人间迹转孤，参差烟火出菰蒲。
数畦绿菜寒犹茁，一勺清菰手自酥。
榖贱窥篱无狗盗，夜长暖足有狸奴。
岁阑更喜人强健，小草书成郁垒符。
题僧影堂
张祜（唐代）

寒叶坠清霜，空帘著烬香。生前既无事，何事更悲伤。
句 其四
黄庭坚（宋代）

清鉴风流归贺八，飞扬跋扈付朱三。
十二月二十七日祭风师归道中作
陆游（宋代）

虎豹生憎上九关，诸公衮衮遂难攀。
面颜已老尘埃里，精力虚捐薄领间。
束带敢言趋玉陛，横戈犹忆戍天山。
新春自笑摧颓甚，鼓吹东风拜胙还。
盘石寺留别成公
温庭筠（唐代）

槲叶萧萧带苇风，寺前归客别支公。三秋岸雪花初白，

一夜林霜叶尽红。山叠楚天云压塞，浪遥吴苑水连空。

悠然旅榜频回首，无复松窗半偈同。
金刚随机无尽颂·叹仰流通
释印肃（宋代）

钦闻如是经，遍吉示知音。
天上及地下，尽属法王心。
不恨
方回（元代）

鼓腹千年有，平心一物无。
粗能全晚节，不敢恨穷途。
岂少真君子，何求老腐儒。
春风香百划，千丈古松枯。
宗藩孝行
何瑭（明代）

玉树分枝帝室亲，昭然诚孝冠群伦。寸心哀慕穷天地，永夜悲号动鬼神。

高冢松楸频洒泪，名园桃李谩生春。凭谁写入丹青传，大播遗风起后人。
早作
赵蕃（宋代）

萧萧初对雨，滟滟急看晴。
远树孤烟出，旷陂春水生。
不关形役累，自作野田行。
独愧龙钟者，犹敺觳觫耕。
二月二十一日清明如樵展扫 其五
霍与瑕（明代）

天晚度山南，荒邱歇小骖。雨花封短砌，烟树锁澄潭。

邃阁盈新藓，遗书忆旧函。童年庭训地，悽断可能堪。
答宗人衮
罗隐（唐代）

昆仑水色九般流，饮即神仙憩即休。敢恨守株曾失意，

始知缘木更难求。鴒原谩欲均馀力，鹤发那堪问旧游。

遥望北辰当上国，羡君归棹五诸侯。
出老
林则徐（清代）

海到尽头天作岸，山登绝顶我为峰。
如日东山能再起，大鹏展翅恨天低。
和梓漕陈帨诚伯弭节堂
冯山（宋代）

妖氛凭绝塞，皇武慰群情。并命儒臣起，同谋将略明。

前锋歼丑儒，降仗委高旌。拓境新图展，收功寸草横。

投戈宜偃息，奠枕觉澄清。广榭宏经构，群公共落成。

唱酬风月冷，谈议鬼神惊。锦绣移将合，琅玕种即生。

南方天外阔，北斗坐间倾。且享忧勤乐，除书恐再更。
昼寝
晃冲之（宋代）

闻说齐州路，遥通古睡乡。
云岩迷傅说，风峡宴襄王。
日月星辰静，山川草木长。
不知三代贵，何似一张床。
醉中出门得风字
陈著（宋代）

残生有今日，一醉得清风。
想见羲皇上，人人此乐同。
七老会诗（真年八十三）
卢真（唐代）

三春已尽洛阳宫，天气初晴景象中。千朵嫩桃迎晓日，

万株垂象逐和风。非论官位皆相似，及至年高亦共同。

对酒歌声犹觉妙，玩花诗思岂能穷。先时共作三朝贵，

今日犹逢七老翁。但愿醁醽常满酌，烟霞万里会应同。
送韦十二兵曹
王昌龄（唐代）

县职如长缨，终日检我身。平明趋郡府，不得展故人。

故人念江湖，富贵如埃尘。迹在戎府掾，心游天台春。

独立浦边鹤，白云长相亲。南风忽至吴，分散还入秦。

寒夜天光白，海净月色真。对坐论岁暮，弦悲岂无因。

平生驰驱分，非谓杯酒仁。出处两不合，忠贞何由伸。

看君孤舟去，且欲歌垂纶。
和耿时举梅雪二首
仲并（宋代）

百花看尽不如梅，故作凌寒殿后开。
照水怜生匀粉处，隔帘抵死透香来。
未令寄陇音尘断，能觅巡檐句法回。
羞杀漫山桃李树，枉教春力费镌裁。
弃妇行为友人作
陈德荣（清代）

桃花何灼灼，烂漫迎风开。春归红已歇，鶗鴂莫相催。

忆昔蓬门同食力，萧萧络纬霜中织。佐君夜读买兰膏。

典尽钗钿无怨色。君今已贵妾已老，红颜那比新人好。

避贤不敢妒蛾眉，何须定刈当门草。野径云低树色微，树头鸠妇已分飞。

也知性拙应遭逐，风雨飘摇何处归。
新秋
仇远（元代）

双星方卜夜，载宿已交秋。
未觉炎凉改，先为草木忧。
雁来催燕去，火老让金柔。
阮籍知何事，江东尚滞留。
和董职方见示初到番禺诗
余靖（宋代）

五方殊俗古难并，千载犹存古越城。
客听潮鸡迷早夜，人瞻飓母识阴晴。
波涛汹涌天边阔，犀象斓斒徼外生。
太守不才当远寄，惟忧南亩废农耕。
廖华国史君致酒
郭祥正（宋代）

飞盖穿林外，行厨就竹间。酒狂思海泻，歌响遏云还。

逸骥方腾跃，疲驽强附攀。磨崖记名姓，长伴水潺潺。
春桃
谢与思（明代）

昨夜东风开碧桃，一枝浓艳映青袍。花间作赋君休讶，寻着仙源客自豪。
菩萨蛮（回文）
张孝祥（宋代）

晚花残雨风帘卷。卷帘风雨残花晚。双燕语虚窗。窗虚语燕双。睡醒风惬意。意惬风醒睡。谁与话情诗。诗情话与谁。
鹧鸪天（送叶梦锡·七之一）
陆游（宋代）

家住东吴近帝乡。平生豪举少年场。十千沽酒青楼上，百万呼卢锦瑟傍。

身易老，恨难忘。尊前赢得是凄凉。君归为报京华旧，一事无成两鬓霜。
上王京兆 其四
赵鼎臣（宋代）

少见奸人探赤白，都无恶少掷枭卢。西邻礿祭东邻学，看却肥牛不敢屠。
朝元引贻赵抱一
张方平（宋代）

星斗挂空碧，鸾鹤翔紫清。朝真弟子古坛上，炉烟袅袅金碧声。

露脚斜白寒不动，千山岑寂横烟清。绛阙太真冠简静，紫宫夫人珰佩鸣。

霞旌晓迈遗空谷，石磴云埋瑶草绿。残蟾冷帖西南隅，回首尘寰烟一簇。
偈颂一百四十二首 其一三八
释广闻（宋代）

机轮活脱走珠盘，妙处都卢在笔端。竖起依然还放下，灵锋宝剑倚天寒。
点绛唇 新月
许锐（明代）

正月初三，蟾光乍吐青春夜。晶帘全下。只待银钩挂。

有个人人，向晚妆才罢。重摹写。一弯低亚。照样宫眉画。
春日早朝寄刘起居
姚合（唐代）

九衢寒雾敛，双阙曙光分。彩仗迎春日，香烟接瑞雪。

珮声清漏间，天语侍臣闻。莫笑冯唐老，还来谒圣君。
自上竺闲行至后磵题所见
释行海（宋代）

莓苔一径趁溪斜，行尽松阴见水涯。
绕屋花开非旧主，隔林烟起是谁家。
咏鹤 其五
张嵲（宋代）

千年一度复来归，城郭何人识令威。当日荣华竟谁是，祗应皆作路尘飞。
太学寄梦龄昌龄弟
王十朋（宋代）

东望家山几断魂，白云飞尽路漫漫。须知太学齑盐味，不似亲漫菽水欢。

事业未应孤铁砚，弟兄犹喜尽儒冠。行飞直待秋风便，好作排空雁字看。
秋日即事
刘挚（宋代）

湘城风物向秋新，兴入羹莼与鲙鳞。叶舞霁红枫映寺，蓓含霜紫菊迎人。

瞻望河汉乘槎客，歌咏仓箱击壤民。欲放幽怀到沧海，徘徊黄鹄更伤神。
萱草 其二
庄昶（明代）

何处空堂梦欲残，白头片萼偶相看。可胜精卫无穷恨，沧海填乾泪也乾。
南山有佳色 其三
王应斗（明代）

重峦浥露洒朝氛，紫绿千峰尽逊君。当户分明成好友，莫教山北起浮云。
次邹希贤买鱼不得三首衍为渔翁问答六诗·渔
姚勉（宋代）

见说京粮旧日籯，学将湖舫入江撑。
而今归去应无事，芦笋高芽锦鳜羹。
金竺长官司罗永庵题壁
朱允炆（明代）

风尘一夕忽南侵，天命潜移四海心。
凤返丹山红日远，龙归沧海碧云深。
紫微有象星还拱，玉漏无声水自沉。
遥想禁城今夜月，六宫犹望翠华临。
阅罢《楞严》磬懒敲，笑看黄屋寄昙标。
南来瘴岭千层迥，北望天门万里遥。
款段久忘飞凤辇，袈娑新换衮龙袍。
百官此日知何处，惟有群乌早晚朝。
和韩侍郎题杨舍人林池见寄
白居易（唐代）

渠水暗流春冻解，风吹日炙不成凝。

凤池冷暖君谙在，二月因何更有冰。
题赵集贤桃源图
万方煦（清代）

桃花开落一千年，落英墨泪红斑斑。白雁飞来天地改，人间那复有桃源。

云树苍苍烟水暮，花开远近渺何处。地坼天分了不知，一片赵家乾净土。

哀哉王孙泣迷途，渊明记载亦模糊，武陵仙境今则无。

莫谓仙境今世无，青溪红树在此图。陇湟兵气秦人吁，傥可往者吾其徂。
吕善化秩满而归两诗赠行
张栻（宋代）

伯氏相从旧，归来意若何。
从渠笑方拙，还我自吟哦。
圣有诗书在，人多岁月过。
德门好兄弟，夜雨细研磨。
除夜新居
仇远（元代）

避喧迁出郭，岁晚尚担簦。
隔室大於斗，长途滑似冰。
岂无问字酒，共守读书灯。
老病须微禄，归田恨未能。
送别
苏轼（宋代）

鸭头春水浓如染，水面桃花弄春脸。
衰翁送客水边行，沙衬马春乌帽点。
昂头问客几时归，客道秋风落叶飞。
系马绿杨开口笑，傍山依约见斜晖。
汤子才凌云山用予十四日韵见示且云卫尉顷登
晁公溯（宋代）

卫尉余乐广，昔尝侍蓬莱。
暮年乃去国，持工此徘徊。
时登清音亭，遥见江西来。
凄然载酒地，复送江东回。
崔嵬苍龙阙，白着所仰怀。
宅相实在傍，敬起酌公杯。
公诗不敢忘，永藏十琼瑰。
我惭卫叔宝，继领外行台。
每望凌云山，尚想盖世才。
遗声落岩壑，松风有余哀。
舞剑行
岳岱（明代）

君不见山人平生一宝剑，匣中提出三尺练。
寒光射目雪不如，提堂白昼惊飞电。
吾祖随天逐胡虏，屯军黑松阵云苦。
成功策勋仗此物，七十二漠何英武。
十圣承平久不用，四海风尘犹澒洞。
静听常因风雨鸣，深藏恐逐蛟龙动。
枯鱼之宴无乐方，为君起舞当斜阳。
左右回旋还自翼，变击为刺随低昂。
黄子翩翩出介胄，吾忝忠武为其后。
二家文武世不替，况与吾家各亲厚。
舞罢悲歌蓟门曲，蓟门柔桑眼中绿。
呜呼！丈夫四十未封侯，何事日日衔杯剑应哭。
赠僧道澄
孙谔（宋代）

闻说虞山有道澄，白云深处不闻扃。自言古佛何为者，只是无心一老僧。
集句七言绝句诗（一十二首。续拗体诗三首）
孙蕡（明代）

白袷玉郎寄桃叶，金鞍骏马呼小妾。
翠眉蝉鬓生别离，南园绿草飞蝴蝶。
戏题 其一
李洪（宋代）

世事悠悠岂尽，人生汲汲多端。陶令欲歌归去，贡公何事弹冠。
鼎新南郊告成正值长至大祀九奏蒇韶七言纪什
弘历（清代）

敬举冬官事告全，精禋恰值子初旋。虹光丕焕三千丈，天宇维新四百年。

匏爵瀼瀼升湛露，猊垆馥馥引非烟。律元应候韶成九，景福希邀奕叶绵。
颂证道歌·证道歌
释印肃（宋代）

行亦禅，坐亦禅，
面壁淹淹过九年。失钱遭罪神光骇，
分皮分髓过西天。
李须庆挽诗
魏了翁（宋代）

蜜绍方闻学，亲承太史传。
才资元近厚，辈行最推贤。
七任二千石，分符三十年。
天廷无一迹，归伴壑龙眠。
百字令 又题《帝女花》、《桃溪雪》两传奇后
洪炳文（清代）

老天何苦，把佳人才子，艰难尝试。离合悲欢空簸弄，抛了盈盈清泪。

宝镜重圆，绿珠竟殉，幻出离奇事。茧情词客，谱成双绝文字。

堪叹逝水流光，繁华一瞬，回头无滋味。剩有茫茫身世在，不许闲愁搁起。

故国沧桑，海疆风鹤，一例伤心意。卌首新诗，暂当仙佛游戏。
谢守送别至黯淡寺
李纲（宋代）

送远劳为黯淡行，西风斜日袅双旌。舟如一叶波涛舞，滩作半天风雨声。

修竹拂云青蓊郁，圆峰对阁翠峥嵘。如公高义今人少，行客空馀恋德情。
王银台北上识别 其一
严嵩（明代）

移官来共秣陵居，每诵清诗叹起予。晚岁欲谐金石契，新恩重下紫泥书。

骅骝逸步谙长道，鹓鹭崇班上玉除。蓟北江南相忆否，还将尺素付双鱼。
周公美尝年有红梅之约今花时雨雪公美以诗遣
陈文蔚（宋代）

红梅高赏趁春晴，不记年华几甲庚。
花酒一时双遣至，却愁不似对梅清。
邺城道 其二
袁宏道（明代）

白日悲难驻，英雄谁不然。鱼膏焚地底，蛾黛哭生前。

南国香成雾，西山石化烟。人间绝快事，天子作神仙。
襄阳雪夜感怀
杜牧（唐代）

往事起独念，飘然自不胜。前滩急夜响，密雪映寒灯。

的的三年梦，迢迢一线縆.明朝楚山上，莫上最高层。
寄外 其一
李端临（清代）

寄书万里祝加餐，又展君书月下看。一片离情清影里，何时同照泪痕乾。
十一月十三日宿东林是日小雨不见庐山戏留绝
郑刚中（宋代）

浓岚暮雨随人密，远壑幽峦向客悭。
清旷本吾胸次景，不须云里觅衡山。
得江西报六言十首
刘克庄（宋代）

典午无蜀可也，孙氏画江守之。
轻裘缓带自若，拔刀斫案不疑。
嘲张乂
林叔弓（宋代）

中分爻雨段，风使十横斜。
文上元无分，人前强出些。
峭壁苍苍翠色新
刘崧（元代）

岩石下阴阴，猗兰绿如剪。花发人不知，秋香如苔藓。
静女歌
张南容（唐代）

静女乐于静，动合古人则。妙年工诗书，弱岁勤组织。

端居愁若痴，谁复理容色。十五坐幽闺，四邻不相识。

夭夭邻家子，百花装首饰。日月淇上游，笑人不逾阈。

河水自浊济自清，仙台蛾眉秦镜明。为照齐王门下丑，

何如汉帝掌中轻。
至九江陪林守黄中登庾楼出示旧诗
王十朋（宋代）

万里相望牛马风，兹楼邂逅一尊同。烟生燕寝香炉上，鼋在宾筵食指中。

舟入沧波咏蘋白，饮陪文字胜裙红。飞黄腾踏日边去，回首群惊冀北空。
邹志新追路至甬桥有买田之约三衢道中作诗寄之
孙觌（宋代）

首路冰雪严，过家梅柳动。故人一笑隔，千里劳远梦。

夫君具眼只，阅世妙百中。嗜好和酸咸，不与俗人共。

我老卧瘴氛，摧挠谗夫众。败履谁见收，乘槎子宜从。

归袖风中翻，翩若孤云纵。殷勤三日别，折柳天下送。

那知汉网疏，欲问周鼎重。江皋两牛鸣，塞垒万弦控。

终当受一廛，竟欲邻二仲。请师樊迟圃，共抱汉阴瓮。
蚕麦辞
释文珦（宋代）

山人日无事，行行自娱嬉。
竹西数家村，喜闻翁媪辞。
蚕以御我寒，麦以充我饥。
二者尝致祷，群神将我贻。
茧必大如翁，茧茧皆成丝。
麦必生两岐，粒粒皆可炊。
傥得遂所愿，报谢无敢迟。
此意颇淳古，当见於周诗。
黔中罢职过峡州题田使君北楼
李频（唐代）

巴中初去日，已遇使君留。及得寻东道，还陪上北楼。

江冲巫峡出，樯过洛宫收。好是从戎罢，看山觉自由。
拟十索曲 其一
多隆阿（清代）

金粟散天香，琼枝缀玉蕊。采向小山头，携入深闺里。

服此驻红颜，从郎索桂子。
台阳腊除杂咏 其二
施琼芳（清代）

债主催今夕，逋家约过年。扣门忙丙夜，已是过年天。
次韵梁粹秋日白牡丹
方岳（宋代）

自掩窗纱护夕阳，碧壶深贮溜晴光。
可曾见此春风面，净洗铅华试晓霜。
沁园春·渭水秋深
葛长庚（宋代）

渭水秋深，湓江春老，洞庭一湖。问城南古树，如今在否，洛中狂问，还更来无。独上君山，渺观岩石，八百里鲸波泛巨区。何曾错，有茶中上灶，酒里仙姑。终须。度了肩吾。稽首终南锺大夫。自太平寺里，题诗去後，东林沈宅，大醉归欤。天上筵多，人间到少，更不向庐山索鳜鱼。如何好，好借君黄鹤，上我清都。
天窟洞史金吾新开
王稚登（明代）

碧落初开日，丹厓始凿年。
有山皆是洞，无石不通泉。
扶坏成空谷，雕林作漏天。
桃花栽尚短，未满一溪烟。
迈陂塘
吴藻（清代）

问谁歌、青天蜀道，书生笔健能写。峨眉雪化岷江水，幅幅诗人图画。

君看者，看翠劈双峰、剑阁连云挂。碧鸡试马。正红友春招，绿章夜奏，莫任海棠谢。

奚童背，古锦一囊又卸。浣花笺纸无价。杜陵茅屋秋风冷，三峡词源长泻。

游倦也，但听雨巴山，剪烛西窗话。鹅溪绢把。算家近蓬莱，梦回关塞，且乞镜湖假。
晚秋出门戏作二首 其二
陆游（宋代）

闲愁那到野人边，万事元知合付天。尽醉仅能三龠酒，新寒未办一铢绵。

邻僧每欲分斋钵，庙史犹来索社钱。无地置锥真细事，不妨胸次日超然。
章仆射山林
程俱（宋代）

王子池台迹已荒，年来华构压高冈。长林不碍千山月，老干犹含九夏霜。

便觉平泉冠东洛，还依渌水记南塘。蜗庐却喜通幽径，岸帻时来一啸长。
有怀尤赞府季耑
张榘（宋代）

西风约暮雨，虚亭得新爽。
忽焉见崚嶒，彷佛呈万象。
谁其伴孤吟，寒蛩轧幽响。
碧云渺佳人，抱膝注遐想。
讲学
李若琳（清代）

经史传心学，诗篇养性情。如何凭记诵，止以弋科名。

身世无殊轨，亲疏有定衡。春风浴沂意，领此在儒生。
采菊
周巽（元代）

秋英有佳色，晚节含馀香。悠然东篱下，解佩纫芬芳。

繁霜瘁百草，林木尽凋伤。白酒山中熟，归来松径荒。

露冷沾襟袖，绕篱花正黄。掇英引觞酌，酣咏幽兴长。

心閒得其趣，尘虑憺以忘。朝饮菊井水，夕餐菊篱英。

坐看浮云净，南山晚苍苍。
偈六十九首
释道宁（宋代）

衲子玄关，群生命脉。
锋芒未兆，便好承当。
文彩才彰，翻成影事。
空劫已前，乾坤未剖。
凝然一片，非圣非凡。
不涉熏修，岂从外有。
城上乌
吴均（南北朝）

呜呜城上乌，翩翩尾毕逋。凡生八九子，夜夜啼相呼。

质微知虑少，体贱毛衣粗。陛下三万岁，臣至执金吾。
挽王郎中五首
陈淳（宋代）

暮景孤高节，岩岩挺岁寒。
松姿标雪岭，玉质照冰盘。
一介应无取，纤毫不可干。
老成视前辈，宜作典刑看。
东坡祠
张侃（宋代）

先生笔端侔造化，妙岁清名满天下。久知富贵等浮云，已悟世天同啖蔗。

置居阳羡山水妍，湔涤埃尘聊税驾。岂知地主无所容，天地虽宽如传舍。

一朝焚券还其居，意气不迫愈閒暇。年深此事竟莫传，欲纪诗篇愧陶谢。

先生祠堂幽且深，今人那识古人心。但把丹铅较形似，满廊遗像成儿戏。
杭州次周大韵
蔡肇（宋代）

使君诗句益超然，文阵收工是昔年。
本是东南遗爱守，聊从岩谷甚臞仙。
莫嫌供给难留客，只为湖山已自贤。
好请东封西狩颂，老来词格似甘泉。
闻角
左纬（宋代）

频催白日尽，为尔一歔欷。壮士军中老，流人岭外归。

秋生边树暗，月在陇沙微。灯火孤城闭，萧萧黄叶飞。
逸再为婺女之行既别出郭矣夜不能寐成六绝句
赵蕃（宋代）

体能中格号时文，能料科场可策勋。
此外更资为学在，木须根立乃凌云。
吕洞宾赞
李昴英（宋代）

碧其风巾，皓其云袍。
六合飞遨，仙中之豪。
如梦令
赵长卿（宋代）

竹外半窥娇面。真个出尘体段。没处可偷怜，空恁眼穿肠断。休恋。休恋。只是与伊分浅。
居龙河寺怀高季迪（二首）
徐贲（元代）

竹下幽泉细细流，寺闲人去暮烟愁。
独怜千里来京客，肠断龙河寺里秋。
负丞零陵更尽，而代者未至。家君携老幼先归
杨万里（宋代）

吾父先归吾未可，吾母已行犹顾我。
儿女喜归未鲜悲，我愁安得似儿痴。
墙头人看不须羡，居者那知行者叹。
昨日幸晴今又雨，天公管得行人苦。
吾母病肺生怯寒，晚风鸣屋正无端。
人家养子要作官，吾亲此行谁使然。
咏柳
文彦博（宋代）

带缓何曾绾，眉长未见愁。青青缘御路，郁郁映金沟。

乱絮凌空荡，繁丝逐吹流。传闻隋水上，千树拥迷楼。
月渚
释居简（宋代）

秀色老千岩，窗虚小郁蓝。水明收晚照，沙暝展晴岚。

野饷隐沦共，清游名胜谈。中秋无好友，举酒便成三。
狄仁杰
王十朋（宋代）

武火方炎李欲灰，忠良何力可能回。斗南人有擎天手，为向虞渊取日来。
以人生五马贵莫受侵为韵送胡献叔守邵阳
方岳（宋代）

民愚一何鼠，民怒一何虎。
谨毋芟刈之，持以报九五。
再遇雪
卫宗武（宋代）

穷冬滞空山，风雨何凄迷。
冯夷工翦水，有枝不肯施。
俄於夜未工，六出纷葳蕤。
但见草壤间，叠叠生玉枝。
须臾遂弥满，匼匝生四围。
突兀千丈高，浩无肤寸遗。
寒林远映带，一色相参差。
天工呈大巧，幻出此段奇。
遂令翳蔡间，琐碎玉作姿。
安得借化冶，烹鍊如银为。
勿使见晛消，有若朝露晞。
巨灵与夸娥，负挟从我归。
以此几嵯峨，森列置八维。
为民除热恼，盛夏袪炎威。
金石可流烁，天瑞无变移。
良宵著胆蟾，绕以波琉璃。
四时照吟笔，千古凝清辉。
病中诗十五首。答闲上人来问因何风疾
白居易（唐代）

一床方丈向阳开，劳动文殊问疾来。

欲界凡夫何足道，四禅天始免风灾。
有感六首 其五
严羽（宋代）

陛下春秋盛，谦卑每责躬。得无劳圣虑，犹未定储宫。

付托关神器，乾坤在至公。早闻宣诏册，欢喜万方同。
雪水
谢翱（宋代）

寒英涨碧沉，浴鹄冷难禁。太白消秦日，中𤃩接蜀阴。

频汤清消瘴，入茗味如参。人世淄渑口，应疑别未深。
清冷池怀古（余别有序刻石）
李德裕（唐代）

区囿三百里，常闻驷马来。旌旗朝甬道，箫鼓燕平台。

追昔赋文朝，从容游上才。竹园秋水净，风苑雪烟开。

牛祸衅将发，羊孙谋始回。袁丝徒伏剑，长孺欲成灰。

兴废由所感，湮沦斯可哀。空留故池雁，刷羽尚徘徊。
书菊涧屏兰
释居简（宋代）

欲酬天问些灵均，九畹归来活写真。采笔不知春去后，自芳元不为无人。
狐泉店前作
白居易（唐代）

野狐泉上柳花飞，逐水东流便不归。

花水悠悠两无意，因风吹落偶相依。
送郑尚书守建安十首
彭龟年（宋代）

亲奉王明御六龙，合登宰路冠诸公。
未应天子青宫友，犹滞黄幡豹尾中。
叠韵寄答荦飞，兼怀隽卿
丘逢甲（清代）

凤鸟自歌鸾鸟舞，护世城中下膳雨。下界阿香作雷语，西南漫漫漏天古。

芙蓉隔江思美人，前尘惆怅红楼春。手检金钗梦中册，黛玉情性香菱身。

七星石前喜重遇，别后琼瑶惠香句。会遣夏开骖二龙，九天扫除离恨气。
都梁北乡士多好学有向君敏衡者一日访予语甚
牟巘五（宋代）

书满精庐芷绕门，门前流水出於沅。
夫君自得濂溪意，直向沄沄认本原。
用大礼杨少卿□韵题冯川庄图
魏了翁（宋代）

入山佳趣已成无，何事犹驰门外车。
书里一丁总忧患，人间六甲有孤虚。
议开水沙连番界杂作六首
石福作（清代）

内山有生番，可以暂而熟。王化弃不收，犷悍若野鹿。

穿菁截人首，饰金誇其族。自昔以为常，近者乃更酷。

斯民则何辜，晨樵夕弗复。不庭宜有征，振威宁百谷。

土辟听民趋，番驯赋亦足。无因竟退避，划疆俾肆毒。

可怜近为戕，将祸及床褥。
送奉常李丞赴阙
王禹偁（宋代）

江城方话旧，捧诏去长安。
宦路相逢少，乡情叙别难。
烟波迷晓渡，风雨动春寒。
初夏应回首，重期看牡丹。
同半峰和尚访释云谷
皇甫汸（明代）

法侣逢罗什，冥心契远公。持经自葱外，结宇共林中。

石壁初经面，溪泉近始通。坐来花落后，何物解论空。
瑶池
李商隐（唐代）

瑶池阿母绮窗开，黄竹歌声动地哀。
八骏日行三万里，穆王何事不重来。
遣兴五首 其二
范浚（宋代）

少陵古诗伯，未必真豪人。胡为冷炙辱，自分潜悲辛。

莫倚善题赋，未悟严武嗔。徒言磊落士，不肯异其身。
望仙台
王世贞（明代）

汉兵南下未央灾，鱼服龙潜隧道开。世外老翁何所与，君王空筑望仙台。
寄别方兰室
黄庚（元代）

醉下山楼客袂分，杖藜犹带碧阑云。
归来纸帐眠清夜，半梦梅花半梦君。
解汲舟
朱松（宋代）

上国经年客，春流一棹波。已醒离帐酒，犹记客亭歌。

水枕残归梦，霜衾拥独哦。蓬窗横落月，作意傍人多。
满江红·宇宙中间
魏了翁（宋代）

宇宙中间，还独笑、谁疏谁密。正从容行处，山停川溢。锺鼎勒铭模物象，山林赐路开行荜。要不如、胸次祗熙熙，无今昔。便百中，穿牙戟。怕六凿，生虚室。为幽香小伫，旋供吟笔。人事未须劳预虑，天公浑不消余力。看雨馀、云卷约帘旌，明红日。
翌日风雨再用韵
陈著（宋代）

初心骥伏坊，活计蚁营房。
家与水云远，春方风月忙。
僧窗熟处稳，儿信狎来香。
去住底须问，悠悠何有乡。
颂古八首 其二
释道印（宋代）

有伴即来，地辟天开。冷光重出匣，古路绝纤埃。万象森罗齐合掌，须弥岌崿舞三台。
幽居作
李端（唐代）

山舍千年树，江亭万里云。回潮迎伍相，骤雨送湘君。
潭州四通馆题梁
佚名（宋代）

蜗角名，蝇头利。
老天术何巧，以此役斯世。
昨日一替死，今日一替生。
暗里换人人不悟，门前每日见人行。
寄题梅川溪
朱熹（宋代）

沧波流不极，上有一亩园。幽人掩关卧，脩竹何娟娟。

虚堂面群掩，秀色摩青天。静有山水乐，而无车马喧。

人言市门子，往往苍崖颠。挥手谢世人，日中翔紫烟。

遗迹尚可觌，神交邈无缘。慨然一永叹，耀灵忽西迁。

褰裳下中沚，濯足娱清川。
题西岩
刘汲（宋代）

卜筑西岩最可人，青山为屋水为邻。
身将隐矣文何用，人不知之味更真。
自古交游少同志，到头声利不关身。
清泉便当如渑洒，浇尽胸中累劫尘。
句
洪迈（宋代）

居然丈室巧剸裁，截竹为楹不染埃。
下第归蒲城墅居
许浑（唐代）

失意归三径，伤春别九门。薄烟杨柳路，微雨杏花村。

牧竖还呼犊，邻翁亦抱孙。不知余正苦，迎马问寒温。
题周墅留耕庄
张君达（清代）

万顷平畴眼界宽，长河围绕若龙蟠。留遗祖泽能绵远，耕读家龙兆发端。

庞德草堂欣在望，王珣别墅两相安。门前多少风帆过，怎比君家笑与欢。
太涤洞留题
黄敏德（宋代）

九锁山深断世踪，云霞堆里著瑶宫。
千年地胜身才到，一柱峰高路忽通。
据石漱泉消俗念，扪萝扣洞挹仙风。
直疑凡骨今朝换，不假金丹屡转功。
山中寒食
林逋（宋代）

方塘波绿杜蘅青，布谷提壶已足听。
有客新尝寒具罢，据梧慵复散幽经。
赠金精丁葬师
吴澄（元代）

古哲安坟遗旧踪，后人得术绍真宗。毒眸远赛天边鹘，健足生拿地上龙。

何处无神司采择，谁家有福定遭逢。结庐亦欲娱吾老，试为云间觅一峰。
灵溪舟中风雨
陈宗远（宋代）

斜风吹雨打篷窗，独棹孤舟向晓江。
沙岸竹洲烟漠漠，青山飞鹭一双双。
读道书作六首 其四
朱熹（宋代）

四山起秋云，白日照长道。西风何萧索，极目但烟草。

不学飞仙术，日日成丑老。空瞻王子乔，吹笙碧天杪。
凌云台
谢举（南北朝）

绮甍悬桂栋，隐映傍乔柯。势高凌玉井，临迥度金波。

易觉凉风至，早飞秋雁过。高台相思曲，望远骚人歌。

幸属此迢递，知承云雾多。
登岳阳楼二首
陈与义（宋代）

洞庭之东江水西，帘旌不动夕阳迟。
登临吴蜀横分地，徙倚湖山欲暮时。
万里来游还望远，三年多难更凭危。
白头吊古风霜里，老木沧波无限悲。

天入平湖晴不风，夕帆和雁正浮空。
楼头客子杪秋后，日落君山元气中。
北望可堪回白首，南游聊得看丹枫。
翰林物色分留少，诗到巴陵还未工。
相见欢 其一
张祥龄（清代）

楼头嘱咐流红，莫匆匆。惯自飘零休恨雨和风。

深杯泪，难成醉，暮云重。又是斜阳西下月儿东。
五月十一日生朝三首
方回（元代）

浊醪儿辈尚能谋，本勿惊忧且勿愁。
不肯前朝峨豸角，可于当勿较蝇头。
永无紫绶金章梦，甘与青鞋布袜休。
旦夕贼平岁中熟，茅柴杯外更何求。
嵩山十志十首。樾馆
卢鸿一（唐代）

樾馆者，盖即林取材，基颠柘，架茅茨，居不期逸，

为不至劳，清谈娱宾，斯为尚矣。及荡者鄙其隘阒，

苟事宏湎，乖其宾矣。词曰：

紫岩隈兮青谿侧，云松烟茑兮千古色。芳靃蘼兮荫蒙茏，

幽人构馆兮在其中。靃蘼蒙茏兮开樾馆，

卧风霄兮坐霞旦。粤有宾兮时戾止，樵苏不爨兮清谈已，

永岁终朝兮常若此。
杂咏一百首·铜雀妓
刘克庄（宋代）

谁谓曹瞒智，回头玉座空。
向来台上妓，尽入洛阳宫。
美人在空谷
杨冠卿（宋代）

有美人兮在空谷，肌肤冰雪颜如玉。
珠袖轻绡卷翠云，日暮天寒倚修竹。
自言久住黄金屋，舞遍霓裳羽衣曲。
昭阳春尽音信稀，伤心暗蹙眉峰绿。
百年日月双车毂，富贵荣华如转烛。
蓬海迢迢天六六，驭风归去骑黄鹄。
瀑布
洪咨夔（宋代）

青壁双尖长剑倚，博山突兀晴烟紫。
槐里先生醉欲醒，丫山道人定初起。
摩挲两眼看飞虹，猛悟此身如此水。
昆仑绝顶有真瀑，倒泻生肥玉池裹。
淙淙夜半漱白石，十二琼楼浸清泚。
是中有味人不知，白练银河较形似。
胡荆父自塞上以竺西梦言见寄
欧大任（明代）

导师今有颂，密义少能酬。坐下庞居士，林间帛道猷。

一庵嵩室夕，双履塞门秋。岂必西天竺，何方不可游。
和刘进之韵兼简吴阜之
陈傅良（宋代）

憧憧满眼事何稠，落落论心思独幽。
去国未能身一叶，怀人但觉日三秋。
池塘春草方同梦，江汉归舟更别愁。
安得萧韶仪两凤，不妨燕雀自嘲啁。
范至能游灵石录示诗仙留题云
李洪（宋代）

雨后泉淙水乐，诗成目送孤云。
寄兴西湖南北，忘年丘壑松筠。
均阳官舍有安榴数株着花绝稀更增妍丽
陈与义（宋代）

庭际安榴树，花稀更可怜。
青旌拥绛节，伴随作神仙。
迟日耿不暮，微阴眩弥鲜。
一樽兼百虑，心赏竟悠然。
又三首 其三
刘克庄（宋代）

暂抛穑事竞芳晨，在野稀疏总在闉。俚俗欢言宜上庙，贤侯初意欲新民。

今无麟笔非观社，古有豚蹄可祝神。身是鲁中儒服者，闲搔白发看游人。
题赵希远小景
韩淲（宋代）

春风吹绿树，占断江头路。水煖浴鸳鸯，汀沙澹吞吐。

断取置转庵，又作笔下句。长安红尘中，相对得幽趣。
妙高庵半山亭
尹廷高（元代）

宝所已在近，游子倦跻攀。努力上复上，安乐刹那间。
大别山柏树
余阙（元代）

奇树如蛟蜃，盘骫上虚空。孤生虽异桂，半死反如桐。

香带金炉虽，色映绮钱中。灵从后皇服，年随天地终。

常瞻北枝翠，终古郁葱葱。
淈𣸩
释师范（宋代）

抓头忘痒处，弄物不知名。一个无分晓，千金买不成。
挽桂山君王伯奇
刘宰（宋代）

桂山山在天台上，秋风吹云列屏障。
山中有客芙蓉掌，日日来屏桂业长。
老我住在京江湄，光芒夜夜占少微。
哀哉死者不可作，薤露忽更扫隐词。